ร้าน Mos Burger เป็นร้านเบอร์เกอร์สัญชาติญี่ปุ่น เข้ามาเมืองไทยเมื่อประมาณปี 2007 ปีนี้ครบ 10 ปีพอเลยค่ะ สาขาที่เซ็นทรัลเวิร์ลนี้ถือเป็นสาขาแรก จำได้ช่วงเปิดใหม่ๆคนฮิตกันมากๆ มีการต่อคิวเข้าร้านเลยทีเดียว วันเวลาผ่านไปหลายๆแบรนด์ก็ผุดขึ้นมาใหม่ มอส เบอร์เกอร์ยังคงอยู่แม้จะมีบางสาขาปิดไปแล้วก็ตาม 

เกริ่นนำมาเยอะแล้ว ขอพูดเรื่องอาหารเลยละกัน เนื่องจากวันนี้รีบมาทำธุระเลยขอเน้นแบบ fast food สักหน่อย การสั่งอาหารไม่ยากเลยค่ะ เหมือนร้าน fast food ยืนสั่งที่เคาน์เตอร์ จ่ายเงินแล้วไปรอที่โต๊ะ พนักงานจะเอาเสิร์ฟอาหารตามหมายเลขโต๊ะของเรา 

Pork Cutlet Burger (ราคา 99 บาท) – เมนูนี้คือเบอร์เกอร์หมูทอด รออาหารสัก 10 นาทีก็มา อาหารจัดเสิร์ฟในตะกร้า เบอร์เกอร์ชิ้นไม่ใหญ่มาก แป้งขนมปังค่อนข้างนุ่ม ตามมาด้วยกะหล่ำปลีซอยแก้เลี่ยนกับซอสมะเขือเทศที่ทาบนหมูทอด เนื้อหมูนี่ทอดมาสดร้อนๆ กัดไปคำแรกลิ้นพองเลยค่ะ ร้อนมากกกก รสชาติรวมๆพอทานได้แต่ยังไม่ถูกปากเท่าไหร่ อย่างว่าแหล่ะ...มันเป็นเบอร์เกอร์สไตล์ญี่ปุ่น ไม่เข้มข้น จัดจ้านแบบเบอร์เกอร์ฝรั่ง อีกอย่างแพรว่าชิ้นหมูมันบางไปหน่อย ที่เคยกินเป็นเมนูเนื้อและชีส อร่อยกว่าหมูค่ะ 7/10 

หากใครอยากกินไก่หรือปลา ทางร้านก็มีตัวเลือกอีกมากมาย จะเปลี่ยนแป้งขนมปังเป็นข้าวเหนียวก็เก๋ไก๋ อิ่มอร่อยดีเหมือนกัน(อันนี้เคยทานนานมากแล้วค่ะ) ถือเป็นอีกร้าน fast food ที่ฝากท้องได้ หรือใครเบื่อเมนูเบอร์เกอร์จากแมคก็มาลองสไตล์ญี่ปุ่นได้ค่ะ 
